Episcopul vicar patriarhal Varlaam Ploieșteanul a oficiat duminică Sfânta Liturghie în Parohia Plopeni Sat din județul Prahova, unde a sfințit capela mortuară a comunității.
În predica adresată credincioșilor la Sfânta Liturghie, Preasfințitul Părinte Varlaam Ploieșteanul i-a îndemnat pe aceștia la o mărturisire a credinței ca a Sfântului Apostol Toma.
„Să mărturisim şi noi în întreaga noastră viaţă că El este Domnul vieţii noastre şi este Dumnezeul nostru, care pentru noi s-a făcut om, a suferit pătimirile şi moartea, ca prin moartea şi învierea Sa să ne dăruiască nouă, oamenilor muritori viaţă veşnică şi să ne facă cetăţenii ai raiului împreună cu îngerii şi sfinţii”.
Episcopul vicar patriarhal Varlaam Ploieșteanul a explicat că Sfântul Apostol Toma nu a fost singurul dintre ucenici care „a avut anumite îndoieli cu privire la Învierea Domnului”.
„Îi vedem pe ucenici atunci când Hristos intră cu trupul său înviat din morţi prin uşile încuiate considerându-L o nălucă, motiv pentru care Hristos le cere să-L atingă, să-L pipăie şi să se convingă că El este învăţătorul lor care a înviat din morţi: Pipăiţi-mă şi vedeţi că Duhul nu are carne şi oase precum mă vedeţi pe mine având!”.
Nici ucenicii care mergeau spre Emaus nu L-au recunoscut pe Mântuitorul Hristos, „iar Mântuitorul îi mustră zicându-le: O, nepricepuţilor şi zăbavnici cu inima ca să credeţi toate câte au spus proorocii! Nu trebuia oare, ca Hristos să pătimească acestea şi să intre în slava Sa? Şi începând de la Moise şi de la toţi prorocii, le-a tâlcuit lor, din toate Scripturile cele despre El”, a spus Preasfinția Sa.
În Evanghelii a fost reținută „mustrarea Domnului în care îi face pe ucenici împietriți la inimă pentru că nu au crezut pe cei care l-au văzut înviat. Dar iată că aceste repetate întâlniri ale Lui Hristos înviat cu ucenicii i-au întărit în credinţă şi la rândul lor au răspândit această convingere, acest Adevăr al Învierii”.
Episcopul vicar Patriarhal Varlaam Ploieșteanul a oferit diplome și distincții de vrednicie peroanelor implicate în construirea capelei mortuare a comunității din Plopeni Sat.
Sursă foto: Parohia Plopeni Sat